המכללה הטכנולוגית באר שבע

המכללה הטכנולוגית באר שבע היא מכללה בבאר שבע אשר מכשירה הנדסאים בתחום הטכנולוגי משנת 1954. במכללה לומדים כ-2,000 סטודנטים לתואר הנדסאי. משנת 2000 פועלת המכללה כעמותה רשומה.

היסטוריה 
המכללה הטכנולוגית באר שבע נוסדה ב-31 בדצמבר 1954 על ידי שרת העבודה גולדה מאיר, כמרכז ראשון להכשרה מקצועית במדינת ישראל. בראשית דרכה קלטה עולים צעירים והכשירה אותם לתעשייה ולמלאכה, ולימים נקלטו הבוגרים בקריה למחקר גרעיני ובתעשייה האווירית עם היווסדם.

בתחילת שנות השישים, העביר משרד העבודה את הפעילות לאחריות הטכניון והוחל בהכשרת טכנאים בעיקר במגמות מכונות ובניין. בית הספר שינה את שמו לבית הספר להנדסאים וטכנאים באר שבע, והחל גם בהכשרת הנדסאים. בשנת 1970 נחתם הסכם בין משרד העבודה לאוניברסיטת הנגב (כיום אוניברסיטת בן-גוריון בנגב), ולאחר מספר שנים שונה שם המוסד ל"מכללה הטכנולוגית באר שבע".

במשך שנים ארוכות היה במכללה מועדון סיף מפואר אשר הגיע להישגים מרשימים כולל אליפויות הארץ ונבחרת היאבקות שלה אלופי ישראל.

גולת הכותרת הייתה בית הספר למלונאות בערד, אשר הוקם בשנת 1992 בשיתוף הסוכנות היהודית והתאחדות בתי המלון בים המלח.

בשנת 1991 הקימה המכללה הטכנולוגית באר שבע את בית הספר התיכון העירוני השש שנתי (ניסוי) מקיף ח', יחד עם עיריית באר שבע ומשרד החינוך. בית הספר פעל עד לשנת 2014 וזכה בשנת 2007 בפרס החינוך הארצי.

בשנת 1995 ייסדה המכללה הטכנולוגית באר שבע את בית הספר להנדסה להכשרת מהנדסים לתואר B.Tech, המוסד פועל עד היום במימון הות"ת והמועצה להשכלה גבוהה ומכשיר מהנדסים לתואר B.Sc. בית הספר להנדסה שינה שמו למכללה האקדמית להנדסה בנגב וכיום נקרא על שמו של הנדבן סמי שמעון. המכללה האקדמית פועלת משנת 1997 כעמותה רשומה נפרדת מהמכללה הטכנולוגית באר שבע.

בשנת 2000, הקימה המכללה הטכנולוגית באר שבע עמותה רשומה, מלכ"ר ובשנת 2003 העניקה עיריית באר שבע למכללה הטכנולוגית את פרס מצוינות בחינוך, כהערכה להישגיה.

ייעודה העיקרי של המכללה הוא הכשרת הנדסאים. למכללה מעל 55,000 בוגרים, מחציתם הנדסאים וטכנאים. כ-98% מן הסטודנטים הם תושבי מטרופולין באר שבע, 40% מתוכם הן נשים. 15% מהחברה הבדואית.

בשנת 2015, ארגון World ORT-קדימה מדע, באמצעות סניף טורונטו קנדה, חתם על הסכם לפיתוח המכללה בציוד, שדרוג ההוראה והשתלמויות.

משנת 2021, מנכ"ל המכללה הוא יעקב דור, קדם לו דב פ' תמיר.

מסלולי לימוד לתואר הנדסאי 
לימודי יום – שנתיים
לימודים משולבים – שלוש שנים
הנדסת כימיה – התמחויות: תעשייתית, גרעין
הנדסת מכונות – התמחויות: מכטרוניקה, אנרגיה-גז טבעי, תיב"מ.
הנדסת חשמל
הנדסת אלקטרוניקה
הנדסת אדריכלות ועיצוב פנים
הנדסה אזרחית - התמחויות: ניהול הבנייה, תכנון מבנים
הנדסת תעשייה וניהול – התמחויות: ייצור, שיווק, לוגיסטיקה
הנדסת תוכנה
הנדסת עיצוב מדיה - התמחויות: חווית משתמש, ממשק משתמש
אדריכלות נוף
הנדסה רפואית- מכשור רפואי
הנדסת בקרה ואוטומציה
מכינות טכנולוגיות להנדסאים

לקריאה נוספת 
שתיל יצחק, באר-שבע זה אנחנו. 2014, עמוד 27
אלוש צבי, 60 שנות עשיה בנגב. צבי תקשורת והוצאה לאור, 2008, עמודים 174–175
עמר יוסי, הנגב - חזון. הוצאת מי ומה בתקשורת מקומית בע"מ, עמוד 90
אהרוני מאיר, Israel Directory. מקסם בע"מ, 2003, עמודים 190–191

קישורים חיצוניים 

אתר המכללה הטכנולוגית

הערות שוליים

ערכים שבהם תבנית אתר רשמי אינה מתאימה להוספה אוטומטית
באר שבע
באר שבע: אוניברסיטאות ומכללות